《画兰曲题梁溪女冠韵香画兰长卷》
清代·汪端

清梵鱼山夜月寒，松花如雨落仙坛。绮窗初试金壶墨，写罢灵飞更画兰。

瑶笙吹彻羽衣凉，瑟瑟微波梦碧湘。解为幽花写秋影，玉人原是杜兰香。

作者简介：（1793—1838）浙江钱塘人，字允庄，号小韫。湖北候补同知陈裴之之妻。幼即能诗，熟于史事典故，喜高启、吴伟业诗。选明诗初、二两集，有《自然好学斋集》。